b'\n_START_ARTICLE_\nStandardavvik\n_START_PARAGRAPH_\nStandardavviket er et m\xc3\xa5l for spredningen av verdiene i et datasett eller av verdien av en stokastisk variabel. Standardavviket gir verdienes gjennomsnittlige avstand fra gjennomsnittet. Den er definert som kvadratroten av variansen._NEWLINE_En av grunnene til at standardavviket er en viktig parameter, er Tsjebysjevs ulikhet som sier at de fleste verdiene i et datasett av tilfeldige variabler vil ligge i n\xc3\xa6rheten av gjennomsnittet, hvor \xc2\xabi n\xc3\xa6rheten\xc2\xbb er definert ved hjelp av standardavviket. Standardavviket ligger p\xc3\xa5 det punktet hvor kurven i normalfordelingen endrer retning._NEWLINE_F\xc3\xb8r man bruker standardavvik b\xc3\xb8r man bruke et histogram eller en frekvenstabell for \xc3\xa5 unders\xc3\xb8ke om datasettet er normalfordelt da mange statistiske metoder ikke kan stoles p\xc3\xa5 dersom datasettet har skjevhet eller ekstremverdier._NEWLINE_Standardavviket ble introdusert av Francis Galton mot slutten av 1860-tallet.\n_START_SECTION_\nRelativt standardavvik\n_START_PARAGRAPH_\nVed \xc3\xa5 dividere standardavviket med gjennomsnittsverdien f\xc3\xa5r en relativt standardavvik. Dette oppgis som regel i prosent.\n_START_SECTION_\nM\xc3\xa5leenhet\n_START_PARAGRAPH_\nStandardavvik har som regel samme benevning som m\xc3\xa5leenheten til verdiene i datasettet. Et unntak er for verdier som har prosent som benevning. Siden en differanse mellom to prosentm\xc3\xa5linger har enhet prosentpoeng, vil standardavviket til slike datasett ha enhet prosentpoeng. Det gj\xc3\xb8res likevel ofte feil med dette, og prosent brukes som benevning ogs\xc3\xa5 for standardavviket, noe som gj\xc3\xb8r det uklart om det er snakk om et vanlig standardavvik eller et relativt standardavvik.'